Църквата се вдигна срещу кмета на Нова Загора - Зарата
„Казаха, че 13 години не е стъпвал на краката си и само след 5 минути човекът излиза и плаче, а дядо Влайчо го изпраща“. Чудото станало преди повече от 30 години пред очите на сегашния кмет на Нова Загора. Отишъл да води майка си, но пророкът извикал него. „Влезнах вътре и до вечерта само аз останах, той други не приемаше. Всичко, което ми каза, досега се е случило“, обяснява кметът на Нова Загора Николай Грозев. Днес той прави всичко, за да почете паметта на пророка. Вдигнал е паметник в родното му село Коньово. Събрал е вещите, останали от него, в една от стаите на читалището и иска да вдигне храм. Намерението на кмета на Нова Загора е мястото за поклонение да бъде изградено в парка на селото. „В книгата, която са писали за него, пише че е наследник на Петър Дънов“, казва кметът. „Категорично няма да позволя. Да се събират сектанти – да, но да им се прави храм, това показва една нездрава духовност на новозагорския кмет“, коментира отец Евгени. Той живее в селото и се заканва да обедини всички в защита на християнството: „Предполагам, че ще има реакция от Старозагорската епархийски църква, но аз като човек, който живее там, категорично ще се противопоставя на подобно деяние и ще просветя хората, за да не допускат подобна мерзост. „Ако толкова смятат църквата, че правя това или проповядвам нещо, аз не съм проповедник, да отидат да съборят храма на Ванга или джамиите в България и тогава да дойдат да говорят с мен“, контрира кметът. Официална позиция от църквата все още няма. До месец проектът за сградата ще бъде готов.